DA Den Europæiske Unions Tidende CE 84/908

(2004/C 84 E/1003)

SKRIFTLIG FORESPØRGSEL P-0903/04

af Ingo Friedrich (PPE-DE) til Kommissionen

(19. marts 2004)

Om: Standsning af de europæiske dokumentationscentres (EDC) fordelagtige abonnement på De Europæiske Fællesskabers og Den Europæiske Unions Tidende (trykte udgave)

De europæiske dokumentationscentres rettigheder og pligter er fastlagt i skriftlige aftaler, som senest blev indgået i 1 996 mellem det daværende GD X og de enkelte dokumentationscentre. I henhold til artikel 2 i aftalen stiller Kommissionen regelmæssigt og gratis offentliggørelser fra Den Europæiske Unions organer til rådighed for dokumentationscentrene.

Desværre foreligger Den Europæiske Unions Tidende og KOM-dokumenterne siden hhv. den 1. januar 2004 og den 1. maj 2003 ikke længere i papirudgave som et led i det gratis abonnement. Den Europæiske Unions Tidende er som den eneste officielle lovgivningskilde kun juridisk bindende i papirudgaven. Der er forskelle mellem de trykte og de elektroniske udgaver. Derfor er den trykte udgave af stor betydning for dokumentationscentrenes brugere. Det ville være ønskeligt, om man fortsat kunne levere det gratis til de 55 europæiske dokumentationscentre i Tyskland.

Kommissionen har pålagt dokumentationscentrene at føre arkiver. Hvis de elektroniske EU-dokumenter skal søges og trykkes ud til brugerne, er det et stort arbejde for personalet, som kræver yderligere finansielle ressourcer. Endvidere burde man også undersøge, om dokumentationscentrene råder over den nødvendige teknik i denne forbindelse.

Kommissionen har hidtil ikke ydet finansiel bistand til dokumentationscentrene. Ville det i borgernes interesse og til støtte for gennemskueligheden være muligt fortsat at stille de vigtige offentliggørelser gratis til rådighed?

Svar afgivet på Kommissionens vegne af Romano Prodi

(20. april 2004)

Kommissionen deler det ærede medlems bekymring i spørgsmålet om distribution af materialer til de europæiske dokumentationscentre (EDC) og takker ham for spørgsmålet, som giver den mulighed for at afklare en række punkter.

Beslutningen om at standse de europæiske dokumentationscentres fordelagtige abonnement på papirudgaven af Den Europæiske Unions Tidende, L- og C-udgaverne, blev truffet af Publikationskontoret, hvis forvaltningsudvalg er sammensat af generalsekretærerne for alle europæiske institutioner. Som følge af de høje omkostninger ved distribution af EUT's papirudgave har institutionerne i Publikationskontorets forvaltningsudvalg vedtaget en strategi, der går ud på at fremme distributionen af EUT på cd-rom.

Publikationskontoret besluttede med virkning fra 2 000 at stille L- og C-udgaverne af EUT på cd-rom gratis til rådighed for de europæiske dokumentationscentre og andre informationsnetværk. De europæiske dokumentationscentre og informationsnetværkene fik mulighed for at abonnere på papirudgaven af EUT til en fordelagtig pris i en overgangsperiode.

I 2 004 modtager alle europæiske dokumentationscentre gratis L- og C-udgaven af EUT på cd-rom. Denne distribution opfylder forpligtelsen i artikel 2 i den omtalte aftale, hvori det hedder, »at Kommissionen regelmæssigt og gratis stiller publikationer fra Den Europæiske Unions institutioner til rådighed for dokumentationscentrene«. Cd-rom-udgaven af EUT er påviseligt af høj kvalitet og let at arkivere.

De europæiske dokumentationscentre og informationsnetværkene kan også få adgang til dokumenter i EUR-Lex-internetportalens sektion for EUT, L- og C-udgaver, på publikationsdagen. Offentligheden samt erhvervskredse og akademiske kredse benytter i stigende grad adgangen til dokumenter via EUR-Lex-webstedet.

De europæiske dokumentationscentre har også fortsat gratis adgang til CELEX, databasen om EU-lovgivning, som fra 1. juli 2 004 bliver gratis tilgængelig for alle.

Det spørgsmål om den juridiske gyldighed af informationer i elektronisk form, der er rejst af det ærede medlem, er formentlig kun aktuelt i tilfælde af sagsanlæg. Sådanne sager hører ikke under de europæiske dokumentationscentre.

Med hensyn til spørgsmålet om, hvorvidt de europæiske dokumentationscentre råder over den nødvendige teknik, bemærkes, at adgang til EUT, L- og C-udgaven på cd-rom kræver et cd-rom-drev, og daglig konsultation via EUR-Lex-webstedet kræver en internetforbindelse. Kommissionen går ud fra, at de europæiske dokumentationscentre råder over sådanne faciliteter.

Da Kommissionen holder op med at producere papirudgaverne af visse dokumenttyper, f.eks. KOM- og SEK-dokumenter, arbejder den på at forbedre de elektroniske udgivelser af sådanne dokumenter i samarbejde med Publikationskontoret. Kommissionen er løbende i kontakt med de europæiske dokumentationscentre og informationsnetværkerne for at bliver orienteret om deres behov.